Accident mortal d´un ciclista aquest matí a la carretera de Canòlich, més concretament al coll de la Gallina. Segons ha pogut saber RTVA es tracta de l'entrenador de l'FC Andorra de 52 anys, Emili Vicente. El SUM s'ha desplaçat fins al lloc dels fets amb l'helicòpter medicalitzat però no ha pogut fer res per salvar la seva vida.

La policia ha rebut l´avís a les 10.45h d´una persona que informava que hi havia un ciclista estés al terra amb un fort cop al cap. En un primer moment, les investigacions apuntarien que en l´accident del ciclista no hi hauria cap més vehicle implicat.

L'entrenador del Futbol Club Andorra, Emili Vicente, resident a la Seu d'Urgell de 52 anys, pujava amb bicicleta per la carretera de Canòlich i, segons apunten les primeres hipòtesis, producte del fort pendent de la carretera, un 18%, i del sobreesforç, hauria patit una indisposició. Fruit d´això ha sortit del traçat, ha caigut i el cop al cap li hauria causat la mort.

Fins al lloc dels fets s´hi ha desplaçat una dotació de bombers. El cos sense vida d´Emili Vicent ha estat traslladat a l´instiut forense, que se n´ha fet càrrec.

En les properes hores es durà a terme l´autòpsia per determinar les causes exactes de la mort de l´entrenador de l´Andorra.

La il·lusió de tornar l'FC Andorra a tercera divisió

Emili Vicente va arribar al Futbol Club Andorra l´octubre passat amb la difícil papereta de substituir Justo Ruiz ja iniciada la temporada. Nascut fa 52 anys a la Seu d´Urgell, portava dues temporades allunyat de les banquetes després de dirigir el Balaguer, el Lleida i el Reus, aquests dos últims equips a la segona divisió B. Baixava un esglaó amb la il·lusió de liderar un projecte que tenia a l´horitzó tornar el Futbol Club Andorra a tercera.

El seu debut com a tècnic tricolor va ser contra el Tona, el 15 d´octubre a la Borda Mateu, en un partit que va acabar amb victòria del seu nou equip per 2 a 0. Gran estudiós del futbol, treballador incansable, de posat tranquil i molt proper als jugadors, de seguida es va guanyar el respecte i l´estima de la plantilla i la junta directiva. La bona sintonia al vestidor va tenir com a resultat una temporada en què l´equip ha estat sempre en les posicions capdavanteres.

La mort d´Emili Vicente s´ha produït tot coincidint amb un dels moments més feliços en la història recent del Futbol Club Andorra, a pocs dies de jugar-se l'ascens de categoria o una plaça per a l´eliminatòria de promoció en la darrera jornada del campionat de primera catalana, diumenge vinent al camp del Sants.

Els missatges de condol i solidaritat s´han succeït des de tots els àmbits després de conèixer la tràgica notícia. El club ha agraït totes les mostres de suport rebudes.

Informa: Jordi Lorente/Ivan Álvarez/Joan López

Imatges: Marta Paixà

Locució: Jordi Domingo